- Rom
- <
- 1
- >

Téerëe bíníyú unna won Pool ɓëy Rom ra
Kúnsëe
Ƴee daa unna bíní Pool kerceenni ɓëy Rom ra. Ɗi fi Pool neh nék daa yíp jaŋii Rom. Na bíní rí wë unna ra ɗeef ɗi pëyrëy në.
Ɗi bíní wë woni wa biti gém Koope na kep daa na tah Koope habaꞌ ow júɓ, ndaa ñee yee won Kootaa ra neh (3.21-23). Ɗi wonte wa biti ɓal lahay kootii mín múcël ow bakaaɗ, Ruuh-Peseŋ daa mín habraꞌ ow, Yéesú-Kiristaa kúɗ ɓëeꞌ Koope na (3.24).
Pool wonte sun fi yëwúɗɗë, wa fa Koope daa tanis wa wa henute ɓëewí rë, a sun fi kerceenna yéŋké biti i yëwúɗ neh ra (11.17-24).
Ɗi wonte wa biti wa nonute na mala onaꞌ Koope ra, ndah doolaa húmú lah bakaaɗ sun fi ɓëewë rë tahte Yéesú-Kiristaa húlté te ri húlëꞌ waal yínë kut teempe waali yíníi baaha tosse wa. Kon wa ɓanuy yeris bakaaɗ ham wa ñaam níi wa jébëlé faanni wa pagaɗ ɓos. Wa kay, wa warun jébëlúun Koope na (6.13⁠ ⁠; 12.1). Ɗi wonte biti ɓëewë maanam i cérrí bokuuy, ƴi tokalsuu tokalsoo henute faana yínë⁠ ⁠: ɓëyí Koope onte ri yii mín ɗíi habraꞌ moroomi, paga ri. Hen ɗaa raa, wa ay pesaꞌ a jaamma wa hen yínë hanndal ki wa, wa non Yéesú në (12.4-21).
Ɗi wonte wa⁠ ⁠:
- yii leŋke fahaꞌi ayi yérí wë nda ri kom wa mali Koope (1.1-11),
- yii leŋke pagaɗɗi ɓossa ëldúnë tah níi ow lahay layaa fíi Koope ra (1.18-20),
- yii leŋke aattiyaꞌi Koope a ɓëewë ɓéeɓ (2.1-7),
- yii leŋke lecohi teem boꞌ faan kut a lecoh kah-kah (2.28-29),
- a yii leŋke yee uutiyuu Aadama a Yéesú rë (5.12-17).
Ɓëyí fí jaŋi téeríi bee ɓéeɓ ay ot biti yen ɓéeɓ daa teyu. Yen ɓéeɓ i bakaaroh te gém Yéesú-Kiristaa na kep daa nay tahe yen múc.
1
Wodohi Pool ɓëy Rom
1 Ɗon fi ɓëy Rom, soꞌ mi Pool, soꞌ mi súrgíi Yéesú-Kiristaa daa mi na wodoh ron. Koope daa dëek sëꞌ falte soꞌ apootar, tanisse soꞌ waarii Uni Neba kolaꞌ ɗii na ra. 2 Koope maañcee ñeyaꞌ yonente ya na, gapaꞌte Uni Nebi baa filiɓ téeré yí sela ya. 3 Uni Neba won sun fi Koohi, di yee henaꞌ ri ow, coosaanaꞌte Dawit na ra, 4 a di yee teeɓaꞌ Ruuh-Peseŋ a doole biti ri Koy Koope bee kolaꞌ ɗi fi Yéesú-Kiristaa Yíkíi yen ɓúudé rë. 5 Mi lahaꞌ mal Yéesú në, Koo tanisse soꞌ mi hente apootar, nda mi pay waare níi heetta ɓéeɓ gém rí, ñee woni, ɗi lah ndam. 6 Ɗon nonu ɓëewí ƴaaha ɓal, ɗon fa Koo dëek ɗon, ɗon non Yéesú-Kiristaa na ra. 7 Ɗon fa Koo fahaꞌ ron níi fahaꞌ ra, ɗon fa homu Rom ɗi dëek ɗon ɗon non ɓëewí rë, Baap-Koo a Yéesú-Kiristaa Yíkëe líhún ron ɓéeɓ mal, on ɗon jaamma⁠ ⁠!
Fahaꞌi Pool pay yérí ɓëy Rom
8 May ɗéɓée sím Koope, mi ñeyaꞌ ri Yéesú-Kiristaa na, di yii leŋke ɗon na ɓéeɓ, biti ɓëy ëldúnë ɓéeɓ na wonu gémë gémú rën Kiristaa na ra. 9-10 Koope fa na jaamiyoh mi keeñ soꞌ ɓéeɓ, di waaraa na waare mi Uni Nebi Koohi ra, mín sëe seede biti wahtii homaa mi ɗaŋ ɓéeɓ, nuf soꞌ pay ɗon na, te faraah mi ɗagaꞌ biti mi lah ílí ayaa mi níi mi yér rën hém neɓaꞌ ri. 11 Mi sesohte oli ron lool, nda mi kom ɗon mali kolaꞌ Ruuh-Peseŋ na ndín, ngémën ɓaatti híin. 12 Mi fahaꞌ woni biti mi ac leeloon raa, yen tojantaꞌ filiɓ ngémë boku yen ra. 13 Koy-yaayyi ƴeh, yúhí biti mi maañcee fahaꞌ ac yérën, ndaa níi a ɗeh, lahaꞌ yii daa kaaꞌ soꞌ mi ac. Mi fahaꞌte biti légéyí sëꞌ ɗúhíɗ njiriñ ginon ɓal, ti di ɗúhrëꞌ rí njiriñ ɓëewë yëwúɗ neh ginni kayya ëldúnë rë. 14 Mi waɗtee pay ɓëewë në ɓéeɓ⁠ ⁠: ƴee yúunúu ëldúnë a ƴee yúunúuy rë, ƴee jaŋiyu a ƴee jaŋiyuy ra. 15 Yii baa daa tah ɗon fa homu Rom ra ɓal, mi fahaꞌ ac waarii ron Uni Neba.
Doolii Uni Neba
16 Soꞌ mi sopaay waarii Uni Neba. Daa ri doolii Koope, bee na ñeyaꞌ ri, múclí ɓëewë gémú ɗii na ra ɓéeɓ. Uni Nebi baa dalaꞌ yëwúɗɗë në, kaɗte heetti kayya. 17 Uni Neba daa na teeɓaꞌ ɗee na habaꞌ Koope ow ɓëyí júɓpé rë⁠ ⁠: yii baa dalaꞌ ngémë, teempe ngémë, lússé ngémë ti di bíníyëꞌ rí Téerëe bitih⁠ ⁠: «⁠ ⁠Ɓëyí fí yéŋké biti ngém daa tah ɗi habuu ɓëyí júɓpé, ɓëyí baa ay pes.⁠ ⁠»*1.17 Ɓëyí fí yéŋké biti ngém daa tah ɗi habuu ɓëyí júɓpé, ɓëyí baa ay pes ⁠ ⁠: Lahte ɓëewí habuu ri ɗeh⁠ ⁠: Ɓëeꞌ júɓ íllí sëꞌ rë, ay pesee ngém. Saame Habakuk 2.4.
Ow lahay layaa fíi Koope
18 Koope hom sun, na cépíɗ neeɓi sun fi ɓëewë kaañu ri ra, sun fi ɓëewë júɓúy rë. Júɓëyë júɓúy wë baa ra, tahte kaaf ka ɗapohte. 19 Koope cépíɗté neeɓi sun fi wa ndah yee mín ow yúh Koope na ra lante affi wa. Ɗi fi Koope teeɓpe wa ri níi lante, 20 ndée sakaꞌ Koo ëldúnë níinén, iña ow mínéh wëe tík íl ɗii na ra, feeñce ngëeƴ filiɓ iña sak ɗi ra⁠ ⁠: doolee ke ri mínéh ɗúm rë, a hena hen ɗi Koope ra. Yii baa tahte ow lahay layaa. 21 Nagajek, wa yúhú Koope, ndaa wa kaaꞌuute kañi, kaaꞌuute símí ti di waɗ ɗii pagrun nen. Affi wa túl túlë níi wa múuƴúté, iña na níɓú wë rë lahlay af a lúk. 22 Wa tíkú affi wa ɓëewí ñaañute, ndaa wa yíssúuté dof. 23 Wa pëemíh jaamiyohi Koope fa líif a ndam, na pes faraah ra, wa jaamiyuu netal ow kut, mbée ƴak, mbée raɓɓa na tílú feey fa ra, mbée ƴee na fasuu ra. 24 Yii baa daa tah Koope jëbëlté, helte wa pagaɗɗi ɓossa neɓaꞌ wa ra, wa na pagu iñi sëpírëꞌ yë na sobeyil faanni wa ra.
25 Wa lofruute Kaaf ki Koope a yin paɗɗah. Wa na jaamiyuu yee saku sako ra, súugúuté Ɓëeꞌ sak yaa ra, ɗi fa daa mit sím dee níi kiri fi kiri ra⁠ ⁠! Ɗémíin⁠ ⁠! 26 Yii baa daa tah Koope jëbëlté, helte wa iñi sëpírëꞌ yë neɓaꞌ wa ra. Ɓeleɓɓa yeɗɗute fanoh a ƴaal fa waɗ koon ɗa, wa na pagu bee waray ra, na fanantuu hanndal ki wa. 27 Ƴaalla henuu ɗaaha ɓal⁠ ⁠: wa na fënlíih a ɓeleɓ, wa dékúu saam fanantaꞌ hanndal ki wa, te yii baa sëpírëꞌté. Wa liiluu daana waɗ waa na ra ɗaaha, af múujë múuƴú wë rë.
28 Bi kaaꞌuu wa yúhí Koope, Koope jëbëlté, helte wa nuffi ɓossi wa, wa na pagu iñi wa waruy waa paŋ. 29 Paŋ yii ñeyay waal kut daa affi wa, pagaɗ ɓos, a fahaꞌ yin ow⁠ ⁠; wa sohoorute, iñaanute, bëemúu ow⁠ ⁠; wa pesuu íñëꞌ a nofaꞌ ow⁠ ⁠; wa ɓosute yodaɗ, yabuu ow yii lahay, 30 yahuu tii⁠ ⁠; wa wonuy dara Koope na te wa ɓosute ɓúk⁠ ⁠; wa gaan-gaanluu gaan-gaanloo, wa ɓéyré affi wa⁠ ⁠; wa níɓúu ɗee nay waa pagee yin ɓos ra kep te wa na kélíih won baap, na kélíih won yaay⁠ ⁠; 31 wa lahuy af te yii wa won ɗi, wa na pëgíh rí⁠ ⁠; wa súhúté keeñ, wa lahuy yermaande. 32 Añcaŋ, wa yúhúté yee aattiyaꞌ Koope ra, te aattiyaꞌi baa júɓpé. Koope aattiyaꞌ bitih⁠ ⁠: ɓëyí pesaꞌ ɗaaha waɗti húlë húlë. Ndaa wa homute yee homu wa ra, ɓaatte biti wa na habruu ɓëewë na pagu wa ra.

- Rom
- <
- 1
- >

*1:17 1.17 Ɓëyí fí yéŋké biti ngém daa tah ɗi habuu ɓëyí júɓpé, ɓëyí baa ay pes ⁠ ⁠: Lahte ɓëewí habuu ri ɗeh⁠ ⁠: Ɓëeꞌ júɓ íllí sëꞌ rë, ay pesee ngém. Saame Habakuk 2.4.

© 2020 WBT