- 1 Korente
- <
- 12
- >

12
Iña na onaꞌ Ruuh-Peseŋ ra
1 Koy-yaayyi ƴeh, leegi yen won sun fi yii leŋke iña na onaꞌ Ruuh-Peseŋ ra. Mi fahaꞌ biti ɗon yúh kaaf ka filiɓ. 2 Húmú henuu ɗon ɓëewí nëníh ɓëewí Koope ra, ɗon húmú nooku nooko, ɗon na yulliru ala ya yéŋké biti míníh won ɗa. 3 Yii baa daa tah mi won ɗon tee⁠ ⁠: ɓëyí Ruuhi Koope daa na teeɓ ɗi, mínéh ɓéyíɗ uni sun won biti Yéesú alkaa, te ow mínéh won biti Yéesú daa Yíkëe, hém Ruuh-Peseŋ teeɓay ri ri.
4 Iña na on yen Ruuhi Koope ra bokuuy, ndaa Ruuha yíníi baaha daa na woraꞌ wa. 5 Di na légéyírúu Yíkëe maday, ndaa wa ɓéeɓ yuloh Yíkëe yíníi baaha na. 6 Iña na pagiru Koope ra maduy, ndaa Koope fa yíníi baaha daa na paŋ iñƴaaha ɓéeɓ ɓëewë në ɓéeɓ. 7 Ow fi ow ɓéeɓ Ruuh-Peseŋ feeñiyohte ɗii na woɗte ri yii ay njiriñ ɓëewë ɓéeɓ. 8 Ruuha on ɓëyí bee woni tíkëh sun ham-ham raa, ɗi fi Ruuha yíníi baaha on ɓëyí yínëe woni tíkëh sun yúh. 9 Ruuha yíníi baaha on ɓëyí bee ngémí ow yéeh daa man raa, ɗi on ɓëyí yíníi bee mín paƴ jér. 10 Ruuha yíníi baaha on ɓëyí bee mín paŋ kimtaan raa, ɓëyí yíníi bee ɗi on ɗi léhín unni Koope, ɗi on ow kay mín ɓíssëꞌ yii kolaꞌ yébítëh a yii kolaꞌ Ruuha na. Ɗi on ɓëyí bee wone wonaɗ caakki bokuuy ƴi ɓëewë kéllúy wë rëe, on ɓëyí yíníi bee wone tikki fi wonaɗɗa. 11 Ruuha yíníi baaha daa na paŋ iñƴaa ɓéeɓ. Ɗi onaꞌ ow fi ow ɓéeɓ bii kayaꞌ-kayaꞌ, ti di fahaꞌ ri ri nen.
Faan a cérrí
12 Ɗon yúhúté biti faan ɗi yínë, lahte cér caak. Cérrí ƴaa nék caakaꞌ wa níi daa boku faana yínë. Ti ɗaaha nen, yen daa boku yen henute faana yínë daa Kiristaa ra. 13 Nagajek yen ɓéeɓ, fu hena yëwúɗ mbée heet kay, fu ƴaha ñaam mbée daa fu lahaa afu, yen ɓéeɓ bëtsúuRuuha yínë nda yen hen faana yínë, yen ɓéeɓ yen liil na Ruuhi yíníi baaha.
14 Faan nék, ɗi cér yínë neh kep, ɗi cér caak. 15 Kot won biti koon⁠ ⁠: «⁠ ⁠Soꞌ mi yaꞌ neh, kon soꞌ mi noneh faan⁠ ⁠», baa kaaꞌeeh ɗi non faan. 16 Nuf ɓal won biti koon⁠ ⁠: «⁠ ⁠Soꞌ mi íl neh, kon soꞌ mi noneh faan⁠ ⁠», baa kaaꞌeeh ɗi non faan. 17 Faan ɓéeɓ daa boka hen íl koon, ɗi ay kelee ɗíh⁠ ⁠? Ɗi ƴaha nuf kut koon, ɗi ay yúhée nget ɗíh⁠ ⁠? 18 Koope daa tík cér fí cér faan ow di fahaꞌ ri ri. 19 Faan ƴaha cér yínë kut koon, ɗi ay henee faan ɗíh⁠ ⁠? 20 Di filiɓ fi baa ɓéeɓ, cér caak daa lah, faan yínë kut lahte.
21 Kon íl mínéh won yaꞌ bitih⁠ ⁠: «⁠ ⁠Mi sohlaay ro⁠ ⁠!⁠ ⁠» Te af mínéh won kot bitih⁠ ⁠: «⁠ ⁠Mi sohlaay ro⁠ ⁠!⁠ ⁠» 22 Baa daa mínéh hen, ndah cérrë faan ow habuu ɓëewë biti lahay solo ra sah, caakke njiriñ. 23 Cérrë habuu yen biti miteh on cér rë, añcaŋ yen lukuu on wa cér⁠ ⁠; ƴee habuu yen biti neɓeh ot ɗa, yen lukuu tooppitoh wa. 24 Cérrë neɓ ot ɗa, sohlaay tooppitoh ya ee na. Koope daa sakaꞌ faan ɗaaha, paŋke níi cérrë heefu ɓëewë rë, daa lukuu onu cér. 25 Ɗaaha, cérrë faan ɓéeɓ, yínë saay na a afi. Wa kay, habrantuu habrantoo. 26 Yii kat cér yínë faan rek, ƴee tas ra ɓéeɓ yéŋ ɗí⁠ ⁠; cér yínë lah ndam raa, ɓani ƴee tas ra ɓéeɓ daa na boku keeññi wa sos.
27 Ɗon nék, ɗon daa faan Kiristaa, te ow fi ow ɗon na ɓéeɓ cér faan Kiristaa. 28 Ílí jaŋaa tílëꞌ ɗaaha⁠ ⁠: Koope ɗéɓpí tík apootarra, tíkké ɓëewë në léhínú unni Koope ra, tíkké ɓëewë në yëeddúu rë. Filoon fi ɓëewí ƴaaha, lahte ɓëewí Koope on wa paŋ kimtaan, lahte ƴi ɗi on wa paƴi ɓëewë jérú rë, lahte ƴi ɗi on wa mín habraꞌ ow, lahte ƴi ɗi on wa mín kúɗ ow, lahte ƴi ɗi on wa won wonaɗ caakki bokuuy ƴi ɓëewë kéllëy wë. 29 Ɓëewë ɓéeɓ daa apootar woo⁠ ⁠? Ɓëewë ɓéeɓ daa na léhínú unni Koope woo⁠ ⁠? Ɓëewë ɓéeɓ i yëeddëh mbée daa mínú paŋ kimtaan woo⁠ ⁠? 30 Ɓëewë ɓéeɓ daa onu mín paƴ ow woo⁠ ⁠? Ɓëewë ɓéeɓ daa onu mín won wonaɗɗi caakki bokuuy ƴi ɓëewë kéllúy wë woo⁠ ⁠? Ɓëewë ɓéeɓ daa onu mín won tikki fi wonaɗɗi ƴaa woo⁠ ⁠? 31 Di filiɓ baa ɓéeɓ nék, sëemí biti Ruuh-Peseŋ on ɗon yee gén ɗë⁠ ⁠!
Leegi, may ron teeɓe waala gén ɓéeɓ ɗë.

- 1 Korente
- <
- 12
- >

© 2020 WBT